In Galizie, invezit, lis elezions dal prin di Març a àn tornât a dâi la maiorance ae diestre spagnoliste dal PP. Ancje se cualchi numar al podarès ancjemò cambiâ cul scrutini dai vôts vie pueste che al rivarà insom ca di cualchi dì, il risultât gjenerâl al è clâr: daspò di une legjislature al guvier, la coalizion formade di socialiscj (PSG – PSOE) e nazionaliscj galizians (BNG) e à di tornâ ae oposizion. I popolârs, di fat, a àn otignût passe il 47% dai vôts che i consegne la maiorance assolude di puescj intal Parlament galizian, ven a dî 39. I socialiscj, invezit, si son fermâts pôc disot dal 30% des preferencis e a 24 deputâts (1 elet e passe il 3% di vôts in mancul dal 2005). Il Bloc Nazionalist Galizian al à cjapât sù par jù il 16,6% dai vôts e 12 deputâts (1 elet e il 2% di vôts in mancul des elezions stadis). Sot dal 1,5% i risultâts di chês altris listis in corse. La partecipazion al vôt e je stade la plui alte inte storie resinte de Galizie, passant il 70% di votants. Il cuadri politic nol mude masse nancje a nivel provinciâl là che il PP al vinç in maniere clare a Lugo e Ourense, e al vuadagne vôts e deputâts a Pontevedra e A Coruña, là che cumò al pues contâ sul stes numar di elets di socialiscj e nazionaliscj adun.
Font: Galiza Hoxe, 01/03/09; El Pais, 01/03/09
fur_Latn glg_Latn